बॉम्बे हाईकोर्ट ने फ़िल्म 'ज़ंजीर' के रीमेक को रिलीज़ करने के लिए हरी झंडी दे दी है. फ़िल्म की रिलीज़ रोकने के लिए 1973 की 'ज़ंजीर' के लेखक सलीम ख़ान और जावेद अख़्तर ने बॉम्बे हाईकोर्ट में याचिका दायर की थी.



सलीम-जावेद का तर्क था कि फ़िल्म की कहानी, पटकथा और संवाद उन्होंने लिखे और फ़िल्म निर्देशक प्रकाश मेहरा को उन्होंने अपनी कहानी पर सिर्फ़ एक दफ़ा फ़िल्म बनाने की इजाज़त दी थी.इस वजह से उनके बेटों को उसी कहानी पर रीमेक बनाने का अधिकार नहीं है. उन्होंने हर्जाने के बतौर छह करोड़ रुपए की मांग रखी थी.लेकिन हाईकोर्ट ने उनकी दलील ख़ारिज कर दी और अब 'ज़ंजीर' की रीमेक तय तारीख़ छह सितंबर को ही रिलीज़ होगी.1973 की 'ज़ंजीर' में अमिताभ बच्चन, जया भादुरी,प्राण और अजीत की मुख्य भूमिकाएं थीं.रीमेक में रामचरन तेजा, प्रियंका चोपड़ा, संजय दत्त और प्रकाश राज मुख्य भूमिकाओं में हैं. फिल्म निर्माता दिवंगत प्रकाश मेहरा के बेटे पुनीत मेहरा हैं और इसका निर्देशन अपूर्व लाखिया ने किया है.भारत के माइकल जैकसन कहे जाने वाले डांसर, कोरियोग्राफ़र, अभिनेता और निर्देशक प्रभु देवा का मोम का पुतला लगाया गया है, लेकिन मशहूर मैडम तुसाद वैक्स म्यूज़ियम में नहीं बल्कि लोनावला वैक्स म्यूज़ियम में.इस म्यूज़ियम में किसी भी हिंदी फिल्म अभिनेता या अभिनेत्री का पुतला नहीं है, लेकिन संगीतकार ए आर रहमान का पुतला यहां मौजूद है.अभिनेत्री जैकलीन फर्नांडिस ने अपना वज़न आठ किलो बढ़ा लिया है. दरअसल सलमान ख़ान की फ़िल्म 'किक' में वो काम कर रही हैं और किरदार की मांग के हिसाब से उन्हें वज़न बढ़ाना पड़ा.वो इसके लिए उर्दू भी सीख रही हैं. सलमान की इस फ़िल्म की शूटिंग इंग्लैंड और मुंबई में की जा रही है.(बीबीसी हिन्दी के 



एंड्रॉएड ऐप के लिए 



यहां क्लिक करें. आप हमें 



फ़ेसबुक और 



ट्विटर पर फ़ॉलो भी कर सकते हैं.)